Wessels vir eers steeds Rebels-afrigter | Netwerk24
Dave Wessels, die Rebels se Suid-Afrikaans gebore afrigter, is toenemend onder druk. Foto: Getty Images
The Sydney Morning Herald het berig dat Wessels se span sy volgende twee wedstryde móét wen as hy sy werk as afrigter wil behou.
Die Rebels is ná twee oorwinnings en vyf nederlae vierde op die Australiese Super-reeks se puntelys.
As die Western Force Vrydag in Perth daarin kan slaag om teen die Reds te verras, sal die Rebels nie meer vir die uitspeelrondes kan kwalifiseer nie.
As die Reds wen, moet die Rebels die Waratahs Saterdag klop om in die uitspeelwedstryd teen die Brumbies te speel.
Die wenner van die uitspeelwedstryd sal in die eindstryd teen die Reds, wat eerste op die puntelys is en nie meer ingehaal kan word nie, te staan kom.
Stephenson sê die Rebels het nog nie 'n besluit gemaak oor wie die span volgende seisoen gaan afrig nie.
Volgens hom sal Wessels egter steeds die afrigter wees vir die Trans-Tasmaanse reeks teen Nieu-Seeland se Super-spanne, wat op 14 Mei begin.
"Niks dui daarop dat hy (Wessels) nie die seisoen gaan klaarmaak nie. Ek was nogal taamlik verras oor bespiegeling dat hy nie in die Trans-Tasmaanse reeks betrokke gaan wees nie," sê Stephenson.
"Ons fokus is op hierdie week en ons vertrou dat Dave die span goed sal voorberei vir die naweek."
Wessels, wat voorheen die Force afgerig het, is sedert 2018 die Rebels se afrigter.
Stephenson het toegegee dat daar "frustrasie" is omdat die span nie hierdie seisoen 'n paar wedstryde, wat hulle naelskraap verloor het, kon wen nie.
"Daar is geen verskonings nie. Goeie spanne vind 'n manier om daardie soort wedstryde te wen," sê hy.
• Die bepalings en TV-tye vir Vrydag en Saterdag se Super-wedstryde in Australië is:
Vrydag: 11:40: Western Force t. Reds.
Saterdag: 11:40: Waratahs t. Rebels.
Albei wedstryde word op SuperSport se Grandstand- (DStv 201) en Rugby-kanaal (DStv 211) uitgesaai.
• In Nieu-Seeland neem die druk toe op sommige spanne om hul wedstryde in die Superrugby Aotearoa-reeks te wen.
Met nog net twee wedstryde oor voor die uitspeelrondes begin, is daar veral 'n kwaai stryd tussen die Chiefs, Blues en die Highlanders.
Die Crusaders is met 23 punte voor op die puntelys. Dan volg die Chiefs (16), Blues (15), Highlanders (14) en die Hurricanes (6).
• Die bepalings vir Vrydag en die naweek se Aotearoa-wedstryde in Nieu-Seeland is:
Vrydag: 09:00: Chiefs t. Highlanders.
Sondag: 05:30: Crusaders t. Blues.
Vrydag se wedstryd word op SuperSport se Grandstand- (DStv 201) en Rugby-kanale (DStv 211) uitgesaai.
Sondag se wedstryd word net op die Rugby-kanaal uitgesaai.
Meer oor: Superrugby Au | Dave Wessels | Melbourne Rebels | Superrugby | Superrugby Aotearoa | Rugby